VEGA præsenterer

**Dyk ned i et cannabis-inficeret dødsmetal-rige**

*Det bliver mørkt, knusende tungt og skævt, når Cannabis Corpse og Withered vælter Lille VEGA d. 8. januar.*

Til november er bandet klar til at udgive deres sjette langspiller i form af albummet *Nug So Vile.* Denne gang hylder bandet canadiske Crytopsy med albumtitlen. Bandet har udgivet førstesinglen ”Cylinders of Madness”, der en knusende dødsmetal-hymne spækket med vanvittige riffs og infernalske trommer.

Albummet er indspillet i bandets eget studie Blaze of Torment og er mikset af Jarett Pritchard (After Death, Goatwhore).

Virginia-bandet Cannabis Corpse er kendt for at sende tonstungt dødsmetal afsted, der hylder canabissens forunderlige rige. Det hele startede tilbage i 1999, da brødrene Philip ”Landphil” Hall og Josh ”HallHammer” Hall begyndte at parodiere bands og sangtitler.

Det var brødrenes fælles passion for metal og marihuana, der dannede grobund for bandets karriere. De tog navn efter veteranerne i dødsmetal bandet Cannibal Corpse og udgav deres debutalbum *Blunted at Birth* i 2006.

**Withered**

Det amerikanske band Withered har siden 2003 udsendt deres potente mix af dødsmetal og sludge. Grusomme dissonanser og en krybende følelse af fortvivlelse rammer lytterne i Withereds mørke univers.

Med bandet forsøger de to frontfigurer Mike Thompson og Chris Freeman at udforske menneskets håndtering af lidelse. Bandet udgav det anmelderroste album *Memento Mori* i slutningen af 2005, der sendte dem på lange turneer på den amerikanske østkyst.

Med deres elementer af skandinaviske black- og dødsmetal samt dybsindig lyriske tekster har bandet skabt et særegent, musikalsk univers.

**Fakta om koncerten:**

Cannabis Corpse + Withered (US)

Onsdag d. 8. januar kl. 20.00

Lille VEGA, Enghavevej 40, 1674 København V

Billetpris: 150 kr. + gebyr

Billetsalget starter i dag via vega.dk og Ticketmaster